LidanRubinov/Halacha-QA huggingface dataset:
שאלה: הסתרת גיור בשידוכין: 1. האם מותר להסתיר בשידוך את עובדת היות המשודכת גיורת אשר התגיירה לאחר גיל 18 וכל משפחתה גויים? 2. בתור המשודך - מהם הדברים שצריך לברר על גיורת בעלת רקע כזה מלבד תקפות גיורה ומידותיה? 3. במידה והמשודכת הינה בעלת מידות טובות מאוד, מה עמדת ההלכה בנושא, אם ישנה התנגדות נחרצת של הורי החתן מהשידוך בטענה שזה מבזה ומצער אותם?
תשובה: 1. לא. כי יש המקפידים על כך מאוד. 2. שהיא יראת שמים וזהירה בקיום מצוות ובפרט בצניעות. 3. לא כדאי שהכלה לא תהיה רצויה ע"י ההורים כי זה יגרום לה חיים של צער ח"ו, והרבה איסורים להורים. לכן מלבד מקרים יוצאים מן הכלל ראוי שתהיה הסכמת ההורים.
שאלה: נטילת ידיים: הבנתי שצריך לעשות נטילת ידיים אחרי שנוגעים בנעליים, במקומות מזיעים ועוד. השאלה שלי היא: 1.האם יש בעיה לברך וללמוד תורה כשלובשים נעליים שיש בהם לכלוך על הסוליה (צריך לעשות נטילת ידיים)? 2 אם אני כשנוגעת בתינוק וילד במקומות שמתחת לבגד (מקומות מזיעים) ובנעליים שלהם האם אחר כך אני צריכה לעשות נטילת ידיים?
תשובה: א. בשו"ע (או"ח סי' ד' סע' י"ח) מבואר שהנוגע במנעלים צריך ליטול ידיים, אך אין זה משום רוח רעה אלא משום נקיות, כמ"ש המשנ"ב שם (ס"ק מ"א)על כן אין צריך למהר וליטול ידיו מיד. מכל מקום יש ליטול ידים לברכות וללמוד ללא קשר אם יש לכלוך על הנעל. ב. הנוגע בגופו, במקום שיש מלמולי זיעה, צריך ליטול ידים, (שו"ע סי' ד' סע' כ"א).וציין המשנ"ב (ס"ק נ"ג) שהגדרת מקום המכוסה שיש בו מלמולי זיעה תלוי לפי המקום והזמן אם דרך המקום להיות מגולה אין צריך ליטול ידים לאחר שנגע בו. יום טוב
שאלה: בעלי שותה חצי בקבוק יין ביום : כבוד הרב לפני פחות מחצי שנה התחתני עם בעלי בשידוך. באופן כללי יש לי באמת בעל טוב בעל מידות טובות אבל יש משהו שמאוד מפריע לי עצם היותו מעשן ושותה, כל יום הוא שותה חצי בקבוק יין ובימי שישי גם יותר מבקבוק שלם, השתיה אומנם לא גורמת לו להתנהגות מביכה או אלימה אבל היא כן גורמת לו לעיפות ולפעמים לחוסר מצב רוח, מה שיותר מפריע לי בעניין השתיה זה הפן הבריאותי במיוחד לאור העובדה שאביו וסביו נפטרו מסרטן וכידוע שתיה מופרזת של אלכוהול בהחלט מגבירה את הסיכויים למחלות, כמו כן ידוע כי שתיה מרובה ועישון פוגעת בפוריות הגברית, אומנם אנחנו נשואים זמן קצר אבל בכל זאת השתיה לא תורמת. נסיתי לדבר ללילבו ולהסביר לו מה הסיבה שהנושא מפריע לי אבל כל פעם שאני מעלה את הנושא הוא תעצבן ומעביר נושא בלי אפילו מעט רצון לנסות או לשתף פעולה, שאני מסבירה לו שאני רק מנסה לנהל איתו שיחה ושהוא לא צריך להתעצבן הוא אומר שאני חופרת. אני יודעת שזה לא משהו שאני יכולה להתרגל אליו וזה פשוט מתסכל כל פעם מחדש הייתי שמחה לקבל הצעה בנושא מראש
תשובה: : חושב שההרגשות שלך צודקות. מציע לא לוותר. תתעקשי עתה ותרוויחי מחר.
שאלה: בישול על כיריים אינדוקציה: האם יש דרך שבה מותר בחג לבשל באמצעות כיריים אינדוקציה? הכירים מודלקות כל החג, אך רק עם הנחת הסירים מתבצע בישול ע"י סגירת מעגל. השאלה נשאלה בהמשך לשאלה "שימוש בכיריים אידוקציה בחג"
תשובה: ב"ה שלו-ם וברכה א) יש לכוון מראש את זמני ההדלקה ע"י שעון שבת. ב) קיים משטח ממתכת שמפעיל את הכיריים. יש לשים אותו מראש וע"י כך כל פעם שהשעון ידליק את הכיריים הם יתחממו גם בלי ששמים סיר עליהם. כתיבה וחתימה טובה הרב חגי בר גיורא
שאלה: לשבת שבעה על אשה שהייתה נשואה לגוי : הרב האם צריך לשבת שבעה על אשה שהייתה נשואה לגוי? ראיתי שלא יושבים שבעה על אדם שהיה נשוי לגויה, האם כך הדין גם במקרה הפוך?
תשובה: ב"ה שלו-ם וברכה נפסק בשולחן ערוך(יורה דעה שמה, ה): ".וכן המומרים והמוסרים -- כל אלו אין אוננים ואין מתאבלים עליהם.". הפסיקה לא להתאבל היא רק כאשר המומר ת לא חזרו בתשובה אבל כאשר חזרו בתשובה ופרשו מהאיסור הם חזרו לכלל ישראל ויש להתאבל עליהם. הרב חגי בר גיורא
שאלה: שמות לבן: ב ה נים, אשמח לדעת מה משמעות השמות הבאים לבנים והאם הם שמות טובים? שליו, יגל, לשם, אלירז. שבוע מבורך!
תשובה: השמות יגל ולשם הם שמות עדיפים על האחרים.
שאלה: צפיה בחדשות ומה עדיף תלמוד או מעשה: הרב. אני נוהג די הרבה לראות חדשות באנגלית באינטרנט גם כי זה מעניין וגם כדי לשפר את האנגלית שזה חשוב ללימודים ועבודה בעתיד. אני סומך על זה שהמגישות אם זה לא מגיש כמעט תמיד לבושות מכובד ורציני עם חליפה אבל קורה לעיתים נדירות שלבושות עם שרוולים קצרים מאד או מחשוף קטן האם במקרה כזה אני יכול להמשיך לצפות אם אני לא מתכוון להביט ביופיה? האם הכלל הזה תופש תמיד כגון שמדברים עם פקידה או עם מנהלת בעבודה או מרצה שמותר לדבר איתה או להסתכל עליה בזמן שמלמדת בשיעור בלי להזיז את הראש או לעצום עיניים גם אם לא לבושה לפי ההלכה אם לא מתכוונים להביט ביופיה? שאלה שניה: בחופשה שלי אני עובד לילה וכמעט תמיד ישן בשתיים בלילה לפחות ובבוקר הולך לישיבה ולומד כמה שעות. ויש לי כלל בדוק שאם אני קם בבוקר לתפילה אני לא מצליח לחזור לישון ואני לא מצליח ללמוד כלום בישיבה. האם להמשיך לקום מאוחר ולהתפלל יחיד וללמוד טוב בישיבה גמרא הלכה ואמונה כי תלמוד גדול ממעשה. או לקום לתפילה כל בוקר שהמחיר של זה זה להתבטל מהלימוד כמעט לגמרי? החופשה נגמרת עוד כמה שבועות אז אחזור ללימודים אז אני קם לתפילה רגיל כל בוקר, וקובע עיתים בערב.
תשובה: : א. אם אתה מרוכז בתוכן ולא מסתכל ביופי אין איסור. אם אישה מדברת עימך להסתכל רק כפי הצורך שלא לפגוע בה ולא להסתכל סתם. ב. מציע בשני וחמישי להקפיד על מנין. ובשאר הימים להתחשב בכך שאתה רוצה ללמוד.
שאלה: מתי נברא האדם?: ניסיתי לברר מתי נברא העולם וגיליתי שיש דעות ניסן ותשרי שמעתי גם את הפרשנות של האר"י על פנימיות וחיצוניות. השאלה שלי היא כזאת: ע"פ הסברה שהעולם נברא בניסן. מתי בדיוק בראש חודש? כי אם כן אז האדם נברא ב ו בניסן? ואם כן מה מיוחד בראש השנה?? ויום טוב
תשובה: כוונת הדברים היא ליום בריאת האדם. נמצא שהעולם התחיל להיברא לשיטה זו בכ"ה אדר. כפי שהבאת בשם האר"י, וכן כתבו עוד מחכמי ישראל, מקובל לבאר ששתי הדעות נכונות וכל אחת מהן עוסקת בזוית אחרת. רבנו תם ביאר שהעולם עלה במחשבה ליברא בתשרי, ונברא בפועל בניסן (ראה תוספות במסכת ראש השנה כז ע"א). חשוב לזכור כי הדיון כאן אינו הסטורי-טכני, אלא החודשים תשרי וניסן מבטאים צדדים רוחניים העומדים בתשתית בריאת העולם. אדגים זאת דרך ביאור שיטתו של רבנו תם: חודש ניסן מבטא את מידת הרחמים, הוא אינו בנוי על זכויות שלנו, וכך גאולת מצרים לא התבססה כמעט על זכויות ישראל. לעומת זאת, חודש תשרי מבטא את מידת הדין, ובו עומד העולם מול השאיפה לאמת ולשלמות, ונדון בו לאור מידת היישום של האמת במציאות. עלה במחשבה שהעולם יברא בתשרי, כלומר המגמה ה'סופית' של הבריאה היא שהעולם יזכה לכל השפע האלוקי בדין, בזכות זכויותיו ומעשיו שלו. וכן אמרו ח שבתחילה עלה במחשבה לברוא את העולם במידת הדין. אולם בפועל העולם עדיין רחוק ממימוש יעד זה, ולכן בפועל העולם נברא בניסן   בחסד ולא בדין. העולם הולך ומתקדם, עד שיגיע למימוש המחשבה המקורית שלפיה העולם צריך להיברא בחודש תשרי, בזכותו העצמית. אני מניח שתוכל למצוא בעניין זה התייחסות גם בשיעורים שבאתר. לימוד פורה!
שאלה: השתלת עצי פרי בחודש אלול לפני שמיטה במרפסת.: המרפסת שלי עם גג בקומה 1 מעל קומת קרקע. 1.הביאו לי בחודש אלול עץ שסק שעקרו ושתלו בדלי במרפסת. מותר? 2. קנו לי עץ לימון בגוש אדמה בחודש אלול. מותר להכניס אותו לאדנית ולהוסיף לו אדמה וטוף במרפסת שלי?
תשובה: וברכת ד' 1. נא לפרט האם היה בגוש אדמה. 2. אפשר להמשיך ולגדל באדניתבמרפסת, וכן מותר להוסיף לו אדמה וטוף עד ראש השנה. כתיבה וחתימה טובה יהודה הלוי עמיחי מכון התורה והארץ כפר דרום שבי דרום
שאלה: אדמה מדושנת מפירות בשמיטה ושימוש באבקת שום: א. האם מותר להניח קליפות ושאריות או פירות מקולקלים שנשארו מהסעודה, בתוך קומפוסטר (כלי שבו מניחים את השאריות בו מעורבבת גם אדמה) כדי להכין אדמה מדושנת על מנת להשתמש בו לאחר שביעית? ב. האם מותר להשתמש באבקת שום? (מאחר וידוע שאסור להשאיר שום גלוי) ואם כן, האם מותר להשתמש בו גם לאחר הפתיחה הראשונה כשהשום נשאר בקופסא ללא תבלינים או קליפתו וכו?
תשובה: וברכת ד' א. אפשר להניח בקומפוסטר אם אין שם תסיסה מיידית. אם יש תסיסה מיידית יש להניח את הקליפות בנייר (עתון או שקית) ואז להניח בקומפוסטר. ב. דעת כף החיים (קטז אות צג) היא שאם השום מעורב בבשול בדבר אחר אין בו איסור, ואפשר לסמוך על סברא זו באבקת שום. ובייחוד שכל נושא גלוי לילה הוא חומרא והידור. כתיבה וחתימה טובה הרב יהודה הלוי עמיחי מכון התורה והארץ כפר דרום שבי דרום
שאלה: אכילת מאכלים חריפים בראש השנה: רציתי לשאול אם אדם נהנה לאכול מאכלים חריפים. האם מותר בכל זאת לאוכלם בראש השנה או למרות זאת ראוי שימנע? ישר כח ותזכו למצוות
תשובה: בראש השנה אנחנו נוהגים לאכול דברים מתוקים בכדי לסמן ולהתפלל שתהיה לנו שנה מתוקה. במשנה ברורה (תקפג, ה) הוסיף וכתב שנוהגים שלא לאכול דברים חמוצים בראש השנה אלא רק דברים מתוקים. בכף החיים (אות חי) ובערוך השולחן (הלכה ג) כתבו, שאין לאכול גם דברים מרירים. והרב אליהו זצ"ל אמר בשיעורו ( שלמי שיש צער שלא לאכול מאכלים כאלו יכול לאכול מעט. בערוך השולחן סייג את הדברים וכתב, שתבלין מפלפל חריף מותר לאכול בתוך האוכל שהוא בא לטעם, לפי זה תבשיל מעט חריף ניתן לאכול. יוצא להלכה, שנראה שעדיף שלא לאכול מאכלים חריפים אולם מי שזה העונג שלו יוכל לאכול מעט תבשילים כאלה. וכל אחד ינהג כמנהגו.
שאלה: גידול נבטים בשנת השמיטה ובשבת: יש לי קערה מיוחדת מחרס שמאפשרת גידול נבטים (על מצע מים ולחות בלבד). יש לי מספר שאלות: 1. האם מותר להנביט את זרעי הנבטים בשמיטה? (לצורך אכילה עצמית) 2. האם יש להפריש מהזרעים שקניתי תו"מ? 3. האם לזרעים הקנויים והמזוהים כזרעי נבטים יש צורך בהכשר אם אני מנביט אותם? 4. אם יש לשטוף את הזרעים ואת הנבטים פעמיים ביום אחרת יבלו - האם מותר לעשות כן בשבת? ואם לא מה התקנה לכך? ישר כח ותזכו למצוות
תשובה: וברכת ד' 1. אפשר בתוך בית. 2 אם לא מצויין יש להפריש כעת. 3. באופן כללי לא. 4. נראה שלהניח בקירור מערב שבת עד צאת השבת. כתיבה וחתימה טובה יהודה הלוי עמיחי מכון התורה והארץ כפר דרום שבי דרום
שאלה: בניית סוכה פסולה: לאחר שאין ברשותי לבנות סוכה כשרה אני מתלבט אם לבנות סוכה לא כשרה אצלי במרפסת המקורה. בשביל שהילדים שלי יקבלו קצת מסורת אני לא מתכוון לארח בא או להתפלל בא. פשוט שלילדים יהיה קצת הרגשה של חג.
תשובה: ב"ה לך. שמחתי לראות שאתה כבר מתכונן לחג הסוכות הבא עלינו לטובה. אכן חג זה מאוד מיוחד וחשוב, חג שאנו רוצים לחוש אותו, לחיות אותו עם כל הדברים הנפלאים שיש בו. לפעמים יש לנו קשים שונים לקיים את המצוות באופן המלא והטוב, כגון קשיים במציאות, קשיים באפשרויות הכלכליות ולפעמים קשיים אחרים. פעמים רבות אנו יכולים למצוא דרכים שונות כדי לפתור את הבעיות האלו ואז מאוד חשוב לעשות את התהליך הזה. השלב הראשון בתהליך הוא להתבונן בדבר ולראות עד כמה הדבר הזה חשוב לנו. ככל שאנו נבין שדבר חשוב באמת, כך אנו נשתדל יותר לעשות אותו בשלמות. כך הדבר בכל הדברים בחיים שלנו, ועל אחת כמה וכמה כשמדובר באוצרות הנפלאים ביותר שאבינו שבשמים נתן לנו. חכמנו זכרונם לברכה לימדו אותנו שכל מצווה היא אוצר אין סופי, וככל שאנו זוכים יותר לקיים אותה בשלמות, כך אנו זוכים באוצרות גדולים יותר. עד כדי כך, שחכמנו זכרונם לברכה לימדו אותנו שאין לאדם שכר על מצוות בעולם הזה אלא רק בעולם הבא, שכן בעולם הזה אין מספק דברים טובים כדי לתת אותם כשכר על מצווה אחת. כן כל ההנאות שאנו מכירים בעולם, לא מתקרבים לשכר על מצווה אחת, ולכן השכר שלנו ממתין לשלב הבא, לעולם הבא בו השכר לא מוגבל, העונג עצום לאין ערוך מהעונג שיכול להיות בעולם הזה, ואנו נקבל את הכל, שנאמן בעל השכר לשלם את שכרנו. אך מעבר לכך, גם בעולם הזה יש לנו אוצרות נפלאים בקיום של כל מצווה ובפרט במצווה הנפלאה מצוות הסוכה. ביציאה לסוכה אנו זוכים לאוצרות נפלאים, זוכים להידבק באבינו שבשמים, וממש לצאת מהבית הפשוט שלנו אל בית שבו נמצא ה' יתברך בשלמות גדולה הרבה יותר. חכמנו הגדירו את הסוכה כצל האמונה, כמקום של שכינה עליונה מאוד. ולכן הזכות הגדולה הזו שעומדת לפתחינו ממש נפלאה. ככל שנזכה יותר לחיות אותה כך נוכל לינוק ממנה אוצרות נפלאים לחיים שלנו. אני מאוד מבין את הקשיים שאתה ניצב בפניהם, ובכל זאת אתה מגלה המון מסירות לילדים שלך,והמון רצון לתת להם דברים נפלאים כל כך, וזו הזדמנות באמת לנסות לתת להם יותר, לתת להם חוויה אמיתית של סוכה כשרה, של חיים קדושים ומרגשים בצל הנפלא של הסוכה. כן זה אפשרי, ואפשר למצוא פתרונות טובים. אם תרצה אוכל לעזור לך ליצור קשר עם רב שגר במקום שלך, והוא ישמח לעזור לך למצוא פתרון מעשי, ואף יוכל לעזור לך בדברים נוספים. אשמח שתחזור אלי עם תשובה, ואשתדל לעזור בהקדם האפשרי ביותר. בברכת הצלחה רבה הרב יצחק גרינבלט.
שאלה: שעון סולארי עם סימן חיווי שמעיד על התרוקנות הסוללה: נים. א. רציתי לדעת האם מותר לענוד בשבת שעון כפי שתיארתי, שכאמור- כאשר השעון מרגיש שהוא צריך להיטען על ידי השמש, מופיע על הצג הדיגיטלי שלו סימן שמעיד על סוללה חלשה, וברגע שיחשף לשמש- סימן זה יעלם. ב. ואם אכן אסור לענוד שעון כזה בשבת- האם יש להימנע מלפתוח או לסגור תריס של חלון ליד אותו שעון (למשל, כשהוא מונח על שולחן שקרוב לחלון)? שהרי האור הנכנס לחדר יכול לשנות את מצב הסימן על הצג הדיגיטלי. ב מראש.
תשובה: אסור לחשוף את השעון לשמש בשבת, כיוון שבכך גורמים הן לטעינת הסוללה, והן לשינוי הצג הדיגיטלי. על כן: א) אסור לענוד אותו בשבת. גם בחדר שאין בו כלל שמש אסור לענוד אותו - שמא האדם ישכח ויצא לחדר אחר עם השעון עליו.  וכשם שגזרו ח שלא לתלות מפתח על החגורה אפילו בתוך החצר - שמא יצא עם החגורה לרשות הרבים. שולחן ערוך סימן שג סעיף יז  ב) אם השעון מונח ליד חלון, ופתיחת החלון או התריס קרוב לוודאי שתשפיע על השעון - אין לפתוח את החלון. אם החלון רחוק מהשעון, ולא בטוח שפתיחת החלון תשפיע על השעון - מותר לפתוח את החלון.  כשם שמצאנו שאסור לפתוח דלת ליד נר דולק, כאשר קרוב לוודאי שפתיחת הדלת תכבה את הנר. עיין שולחן ערוך סימן רעז סעיף א, ובביאור הלכה שם ד"ה "שמא יכבנו". הרב עודד מילר
שאלה: דיווח גניבה על ידי המנהל: עבדתי בנגריה בנשך שנתיים ועזבתי לשנה וחצי, חזרתי שוב והתחלף המנהל. יומיים לאחר שחזרתי גיליתי בוודאות שהמנהל גנב סכום כסף גדול מהחברה. בעלי החברה הגון ומשלם לנו משכורות גבוהות מאוד ותמיד בזמן עם כל התנאים למופת. האם עליי לדווח על כך? די ברור לי שכן, אך אני קצת אבוד בעניין כיוון שאני לא אהיה מסוגל להמשיך לעבוד איתו וכל פעם שאני מביט בו אני מרגיש בחילה. בנוסף הוא ביצע קיצוצים בתנאים האישיים בבית המשותף בטענות שאין כסף, אך לגניבה יש כסף. בבקשה תשובה ברורה ומהר!!! המוח שלי נטחן.
תשובה: ב"ה צר לי מאוד לשמוע על אח שלנו, יהודי שנכשל בדבר נורא כל כך. זה נורא לגנוב, זה נורא לפגוע באחרים, ואין ספק שאסור לנו היות שותפים במעשים נוראיים כל כך. צודק אתה שמחובתך לדווח על המעשה, שזו חובה בסיסית מאוד. וחשוב מאוד לדעת, שעל ידי מעשה זה אתה גם גורם חסד עם אותו מנהל. אמנם ברגע הראשון, ואולי אף במשך זמן הוא יכעס ומאוד יתנגד למה שהיה, אבל חשוב מאוד שאדם יתרגל לדעת שסוף גנב לתליה, זאת אומרת שבסופו של דבר החטא לא משתלם, הדברים הלא טובים שאנו עושים, אנו עתידים לשלם עליהם. אחד מהדברים החשובים ביותר לאדם שגונב, זה שתופסים אותו. אמנם חשוב לעשות זאת נכון, וחשוב שלא לבייש אותו יתר על המידה, ולא להזיק לו מעבר למה שראוי לו, אבל כל העלמה ממה שאמור להיות רק מכניס אותו יותר לתוך הנפילה הזו, וקשה יהיה לו לצאת מזה. לכן, אתה חייב לדווח, ויחד עם זאת, לדבר עם הבעלים של החברה על כך שישקלו היטב איך לעשות זאת באופן הראוי שהגילוי הזה גם יעזור לחברה וגם יעזור לאדם לצאת ממצב הגנבות אל מצב של בניה מתוקנת. חשוב לדעת, שאנשים שגונבים, בדרך כלל אינם אנשים רעים, אלא אנשים עם בעיה, וצריך לעזור להם לפתור את הבעיה שלהם עם עצמם. כך הדבר ביחס לכל החטאים של האדם, שאדם מרגיש רע עם החטא, אלא שהוא לא מבין שהוא מסוגל אחרת, הוא לא מרגיש שאפשר לחיות אחרת, לבנות אחרת את החיים. ולכן כשעוזרים לו להבין זאת, עוזרים לו לפתוח דף חדש של בניה חדשה, של חיים חדשים ומתוקנים, הוא מאוד שמח בכך, וזה ממש עוזר לו. לכן, אל תחשוב שאתה פוגע בו, אלא חשוב שאתה בא לעזור לו לרפא את עצמו. אל תדון אותו לכף חובה, אלא זכור שלכל אחד יש נפילות, לאחד בדבר זה ולאחר בדבר אחר, ואמנם אין זה מתיר להמשיך ולתת אפשרות להמשך הנפילות, אבל יחד עם זאת, אין זה אומר שמדובר באדם רע, אלא באדם עם בעיה בלבד. ספר לבעלים של החברה מה היה, אל תסתיר פרטים, ובקש ממנו שלא יחשוף אותך, אלא יברר את הדברים ויחשוף אותם בעדינות ובאופן דיסקרטי, ועל ידי כך ימנע כמה שאפשר בושה מהמנהל הזה. היה חזק ועשה את מה שאתה מאמין שצריך לעשות, וה' יתברך יראה זאת וישלח את ברכתו במעשיך שיצא מהם ברכה ולא קללה חס ו שתהיה לך שנה טובה, שנה של בניה ושל צמיחה, ונזכה לראות את כל עם ישראל חוזרים בתשובה שלמה בשמחה. הרב יצחק גרינבלט.
שאלה: חיים פשוטים יכולים להשתוות לחיי התגדלות בתורה?: בס ד הרב, ויישר כח על כל עבודת הקודש שאתם עושים. רציתי לשאול, איך אדם יכול לעשות רצון ה ולקדש את ה? האם רק על ידי חיי פרישות והתגדלות בתורה (ואני מדבר על אדם שמסוגל לכך), או חיים פשוטים ורגילים? איני שואל האם מותר לחיות חיים פשוטים, אלא האם יתכן שאדם שחי חיים פשוטים יעשה את רצון ה באותה מידה של תלמיד חכם? או שמא לא? מראש
תשובה: רצון ה' הוא שכל אדם ימלא את יעודו לפי עניינו, כלומר לפי תכונותיו ואופיו, לפי צורך הדור ולפי האתגרים המונחים לפתחו. לכן לא שייך להשוות אדם לאדם. כן ניתן לומר שכשם שתודעת החיים של האדם איננה מצטמצמת בחייו הפרטיים אלא היא כללית יותר, כך הוא מתקדש יותר ועושה את רצון ה' יותר בשלמות. במילים אחרות, עשיית רצון ה' איננה תלויה בצד החיצוני של המעשים, אלא בתודעת החיים הפנימית המניעה אותם. לדוגמא, יתכן בעל מכולת שתודעת חייו מאוד כללית, ומטרתו בחייו היא לעזור לאנשים להשיג לחם וחלב (אלא שכאמצעי לכך הוא צריך לגבות כסף), ולעומתו יתכן אדם שלומד כל חייו תורה אך תודעת חייו מאוד פרטית, וכל מגמתו בחייו היא להרבות את שכרו הפרטי בעולם הבא. כמובן שמעבר לכך יש גם משמעות לתוכן בו האדם ממלא את חייו, ליחס בין התלמוד למעשה וכו'. אולם דבר כאמור משתנה מאדם לאדם ואי אפשר לקבוע בו מסמרות.
שאלה: קדושת הקליפות בשמיטה: בספר ילקוט יוסף על השביעית כתוב בעמוד שפד וכן בעמ שפז ששאריות של מאכלים הקדושים בקדושת שביעית, הדבוקים על הסיר וכדומה, וכן מה שהגננים רגילים לחתוך העלים המעופשים ולזורקם אין חיוב לשומרם אלא מותר לזורקם, ורק אם נשאר שעור ניכר שרגילות לשמור לאכילתו או לאכילת בהמתו, צריך לשים בב שקיות או בפח שמיטה. ולכאורה יוצא לפי זה שאין בימינו כלל ענין של פח שמיטה, שהרי היום רובא דרובא לא שומרים את הקליפות של הירקות לבהמתם כלל?
תשובה: וברכת ד' הילקוט יוסף איננו זקוק להסכמתי, אבל דבריו מדוייקים מאד. קליפות שיש בהם חשיבות יש להניח לחוד ולא בפח הרגיל. כתיבה וחתימה טובה הרב יהודה הלוי עמיחי מכון התורה והארץ כפר דרום שבי דרום
שאלה: שמיטה - זהירות בקדושת שביעית: בעיר בה אני גר לאנשים רבים יש עצי זית, מעצים אלו נושרים הזיתים למדרכה בה עוברים הולכים ושבים. השאלה שלי היא כזו האם בשנת השמיטה יש לרדת לכביש (במקום בו אין סכנה) כדי לא לפגוע בקדושת שביעית של הפירות? אם כן, האם זה מעיקר הדין או חומרה? מתי צריך להתחיל להיזהר בכך? ומתי אפשר להפסיק להיזהר מכך? כמו כן מה לגבי פירות אחרים? אשמח לקבל מקורות בעניין זה, ויישר כוח על עבודת הקודש
תשובה: וברכת ד' אם כל האזור מלא וזה ודאי הפסד פירות שביעית ויש להימנע מלילך שם, אא"כ כבר הזיתים מקולקלים כך שאין בהם קדושת שביעית. אם אין כל האזור זרוע בזיתים אלא מעט אפשר ללכת שהרי זה אינו מתכוון להפסד פירות שביעית. צריך להיזהר מכך בשנה הבאה, שנת התשע"ו. כתיבה וחתימה טובה הרב יהודה הלוי עמיחי מכון התורה והארץ כפר דרום שבי דרום
שאלה: לבישת בגדים לבנים בראש השנה: מובא בהלכה שיש ללבוש בגדים לבנים בראש השנה. א האם הכוונה רק לחולצה או גם למכנסיים? ב אם זו ההלכה, איך ייתכן שכל כך הרבה בני תורה לובשים חליפות שחורות בראש השנה?
תשובה: אין בזה הלכה רק המלצה. א. אם אפשר ראוי גם מכנסיים לבנים, אבל שוב זו המלצה בלבד. ב. ידוע על פי דברי הראשונים שבגד שחור גורם להכנעת הלב ולהתרחקות מעבירות וכנראה שזהו טעמם של בני התורה בלבושם.
שאלה: חימום המאכל בליל ראש השנה: בעזרת השם, אני מתארח בראש השנה אצל משפחה שלא מדקדקת בקיום תורה ומצוות. אמנם הם שמים את התבשילים על הפלטה לפני החג, אבל כידוע ישנן הרבה הלכות שנוגעות לחימום המאכל ואין באפשרותי ללמדם את ההלכות גם אני בעצמי לא בקיא בהן במאה אחוזים. אין לי אפשרות לעשות את החג במקום אחר, זה או אצלם או להיות לבד בחג,ח"ו. מה עליי לעשות?
תשובה: ב"ה שלו-ם וברכה א) בחג אין איסור לחמם ואף לבשל אוכל. ב) אין להדליק   לכבות אש בחג באופן רגיל אלא רק על ידי העברת אש מאש שדולקת כל החג. ג) אין להכין אוכל וכו' מיום ראשון של חג ליום השני אלא צריך לחמם  לבשל לסעודת ליל החג השני רק בלילה. ד) יש לעשות "ערוב תבשלים" כדי להכין אוכל מהחג לשבת. ברור שבשבת אין לבשל. חג שמח שנה טובה כתיבה וחתימה טובה הרב חגי בר גיורא
שאלה: האם יהיה מותר לענוד את השעון בשבת במידה ושמתי סרט : האם יהיה מותר לענוד את השעון בשבת במידה ושמתי סרט הדבקה שחור (איזולירבנד) על הפאנל הסולארי (לפני השבת כמובן) כך שלא יקלוט שום אור? האם מתעוררת בעיה של הוצאה מרשות לרשות בגלל סרט ההדבקה או שהוא טפל לשעון? ב מראש על התשובות השאלה נשאלה בהמשך לשאלה "שעון סולארי עם סימן חיווי שמעיד על התרוקנות הסוללה."
תשובה: אם אכן הדבק מכסה את הפאנל הסולארי - מותר להשתמש בשעון זה בשבת, כמו בכל שעון רגיל. אכן הדבק טפל לשעון לעניין הוצאה מרשות לרשות.  ולא נותר לדון אלא מצד טלטול שעון רגיל: ובזה דעת הגרש"ז אויערבאך שמותר לצאת אפילו בשעון יד פשוט (שאינו תכשיט) לרשות הרבים, כיוון שהוא דרך לבוש. הרב עודד מילר
שאלה: המשך לשאלת תכשיט בירושה: התכשיט נמצא בתיק קאן עם עוד דברים (איפור וכו ). מה לעשות עם כל שאר הדברים שם הרי אינני יודעת מה בדיוק בא במגע עם זה וכו. או שלא צריך לעשות כלום? שוב על העזרה. ואיך לנקות את התכשיט? השאלה נשאלה בהמשך לשאלה "תכשיט שקיבלתי בירושה"
תשובה: אפשר להשתמש בכל האביזרים ללא חשש.
שאלה: שעון שבת בחג: כיצד יהיה מותר להזיז את הזיזים של שעון שבת לקראת שבת כדי שתפעל רוב השבת? כמובן שהדלקתי את הפלטה מערב החג עם השעון שידלק לסירוגין.
תשובה: הכלל הוא שמותר להאריך מצב קיים בשעון, ואסור לקצרו. על כן, בליל שבת, בעת שהפלטה דולקת, אז ניתן להזיז את השיניים הבאות בשעון, כך שהפלטה תמשיך לדלוק בהמשך השעות בשבת. הרב עודד מילר
שאלה: אבלות בתקופת החגים: אדם נפטר בטז אלול כיצד ינהג 30 כאשר החגים נופלים בתוך השלושים? נא להתייחס לבנים של הנפטר ולאחים.
תשובה: ראש השנה מסיים את השלושים. ולכן מותר לאבלים האחים להסתפר ערב ראש השנה. אך לילדים שצריך גערה ביום ה31,לאחר שלושים יום שלימים ואסור להם להסתפר ולהתגלח עד חול המועד בתאריך יז' בתשרי. תנוחמו מהשמיים (שצט ד,ז. צרור החיים יב,קעו. ילקו"י מב,כג)
שאלה: שניים מקרא ואחד תרגום לבעל קורא: אני בעל קורא וחוזר בדרך כלל יותר מפעמיים על המקרא, מה דיני לגבי שניים מקרא בפרט שאין לי זמן כי עליי להתכונן לקריאה. האם חייב לקרא כסדר המקובל או יש להקל לקרא רק את התרגום ברצף? או שבכלל אני פטור כי אני קורא זאת הרבה.
תשובה: במקום הצורך אפשר לקרוא את התרגום ברצף שנה טובה
שאלה: שותף לעבירה: אני מנהל כספים בחברה גדולה. מתוקף תפקידי עלי לחתום על תלושי משכורות לעובדים ולאשר אותם. מנהל החברה בה אני עובד נוהג שלא ביושר, הוא לא משלם לעובדים את כל השכר המגיע להם ומונע מהם תשלומים שונים. אני מרגיש שותף לעבירה ומצפוני נוקפי. שאלתי היא האם מחובתי לעזוב את העבודה ולחפש מקור פרנסה אחר?
תשובה: ראשית נדגיש שאם יש באפשרותך להשפיע על מעסיקך לנהוג ביושר עם עובדיו מחובתך לעשות זאת ובכך להציל את העובדים מעושק שכרם ואת המעסיק מעבירה חמורה. אני מבין שאתה שואל את שאלתך משום שאין באפשרותך לתקן את העוול הנעשה מצד המעסיק. עוד צריך להדגיש שאם בעל הבית מבקש מעובד שלו לגנוב מחבירו או לעבור כל עבירה אחרת אסור לעובד להיות שותף לזה. למעשה ביחס לשאלה, מאחר ומדובר באיסור עושק כלומר עיכוב שכר המגיע לעובד מצד המעסיק, הרי שבפועל רק המעסיק עובר את העבירה משום שהוא מונע מעובדיו את מלוא שכרם אך אתה שמעביר להם חלק מהכסף לא עובר עבירה. למה הדבר דומה? לאדם שלווה סכום כסף, ומבקש מחבירו להחזיר ללווה חלק מהסכום, האם השליח להחזר ההלוואה עובר איסור בכך שמעביר רק חלק מסכום ההלוואה?! לכן, אתה יכול להמשיך בעבודתך באותו מקום ובשהותך שם תשפיע על המנגנון להתנהג ביושר.
שאלה: דברי קדושה מול אישה ללא כיסוי ראש: הרב! הרב אהרן ליכטנשטיין מתיר לנשים בביתם ללכת ללא כיסוי ראש גם בנוכחות גברים אחרים, וכך נוהגים רבים מתלמידיו. שאלתי היא, האם כשאני מתארח עם משפחתי בבית בו האישה הולכת ע"פ פסק זה, ויושבת בשולחן שבת ללא כיסוי ראש, האם ישנה בעיה מבחינתי לומר דבר תורה ברכת המזון וכו? או שמכיוון שהיא נוהגת ע"פ פסיקת הרב אין זה נחשב כבעיה?
תשובה: לשואל, אינני יודע בבירור מה משמעות פסקו של הרא"ל שליט"א, האם הקל רק בחובת כיסוי הראש או גם באמירת דברים שבקדושה ומדוע. בפשטות אלו סוגיות שונות, כדברי הביאור הלכה (סי' עה ס"ב ד"ה מחוץ לצמתן). מכל מקום, כיום נהוג להקל בעת הצורך לומר דבר שבקדושה כנגד שיער מגולה אפילו במקום ציבורי, שבו יש חובה מוחלטת לכסות, על פי סברת ערוך השולחן או"ח סי' עה ס"ז.
שאלה: גרירת עציץ בשמיטה: ב"ה לכבוד הרב יהודה עמיחי שליט"א! א. רציתי לשאול אם בשביעית מותר לגרור עציץ נקוב, נניח שהוא בחוץ, תחת כיפת השמים, ואני רוצה לגרור אותו שם רק להזיזו ולא להכניס אותו למקום מקורה או למקום עם סוג קרקע אחר. האם זה מותר כי אני לא מרים אותו אלא רק גורר אז אולי אפשר לומר שמעולם לא הפסקתי את היניקה שלו? ב. ובאותו נושא, ראיתי שהגר"מ אליהו זצ"ל אומר שבשעת הצורך כשרוצים להעביר עציץ, במצבים מסוימים, יש לעוטפו בניילון. ואני שואל, סוף סוף כדי לעוטפו עלי להרימו מהקרקע אז בעצם "עקרתי" אותו! אני מאד מודה לרב! יה"ר שתהיינה בשורות טובות בעה"י לנו ולכל עם ישראל!
תשובה: וברכת ד' א. אפשר לגרור. ב. הבעיה היא בהנחתו בחזרה על הקרקע, עצם העקירה לא נאסרה בשביעית. כתיבה וחתימה טובה הרב יהודה הלוי עמיחי מכון התורה והארץ כפר דרום שבי דרום
שאלה: רשימות ושטרי הדיוטות: בעה"י לכבוד הרב! בהמשך לשאלה זו, רציתי בבקשה לשאול, יש לנו בישיבה כמה דפים של "רשימות" בלוחות המודעות, כגון "גמ"ח חברותות", אשר מי שרוצה חברותא בנושא מסוים כותב שם זאת, ואם הוא מצא או כבר לא צריך הוא מוחק, כלומר שייך בהחלט חשש מחיקה. וכן דף של המאורסים ב"ה, ועל זמן החתונה וכו, וגם זו רשימה שמתעדכנת. האם יש לאסור להסתכל בהם בשבת? ואם נדביק על זה ניילון שקוף, האם יש להתיר, או שזה כמו "קבוע בכותל גבוה" שגם כן אסור למרות שאין חשש מחיקה, וכמובן יש הטעם שמא יקרא בשטרי הדיוטות. עוד אשאל, האם כל האיסור לקרוא ב"מליצות ומשלים", וללמוד שאר חכמות, שלמר"ן אסור, האם זה משום חשש שלא יבוא לקרות בשטרי הדיוטות? לא כתוב ע"ז מפורש במשנ"ב. ולכאורה קשה, שאסור לקרות כמעט כלום משום החשש הזה. לרב! השאלה נשאלה בהמשך לשאלה "התבוננות באלבום בשבת"
תשובה: לשואל, מסתבר שרשימות אלו שמתעדכנות אכן נחשבות כ"שטרי הדיוטות" שאסור לקרוא בהם בשבת. לגבי "גמ"ח חברותות" שציינת, אם יש צורך לעיין בו כדי לקבוע לימוד היום (או "לתפוס" את החברותא אפילו עבור מחר) הרי זה מותר, משום שזהו צורך מצווה וגם כעין "צורך הגוף" שעבורו הותרה קריאה בשטרי הדיוטות (עיין סי' שז סי"ד ומשנ"ב סקנ"ד וסי' שכג סק"כ וספר 'איל משולש - שטרי הדיוטות' עמ' לב-לד). ומסתבר כדבריך שאפילו ציפוי נילון לא יועיל להתיר, כשם שמה שכתוב במקום גבוה אינו היתר. לעניין איסור הקריאה ב"מליצות ומשלים" ולימוד שאר החכמות, ראה במשנ"ב ס"ק סה שנוהגים להקל בלימוד מקצועות חול, וראה בילקוט יוסף שבת ח"ב עמ' רו, ריב, בהערות, לימוד זכות על כמה דוגמאות בנושא זה.